Catarroja concedeix 31 llicències d’obra major en el que portem de 2023
27 oct. 2023

L'Ajuntament de Catarroja ha concedit 31 llicències d'obra major en els deu primers mesos de l'any, el que suposa un increment mantingut respecte dels anys anteriors i que «Catarroja pot continuar creixent amb la rehabilitació de cases que ajuden a la transformació dels barris i a la seua cohesió social», comenta el regidor d'Urbanisme, Martí Raga.

La majoria dels casos són obres de rehabilitació de cases en diferents barris del poble, vivendes de nova construcció i edificacions en les zones urbanitzades, dins de les polítiques de correcció demogràfica i de foment de la vida als barris proposta des de l’àrea d’Urbanisme, amb accions com la subvenció d'un 95 % per a les construccions, o obres per concórrer circumstàncies socials de rehabilitació integral i nova planta realitzades en el nucli històric.

També reben bonificacions fiscals aplicades a l'impost de Béns i Immobles (IBI) i Impost sobre construccions, instal·lacions i obres (ICIO) per instal·lacions de plaques fotovoltaiques en les vivendes del municipi. La mesura en vigor des del 30 de desembre de 2020, té com a objectiu principal és abaratir els costos de l'energia fotovoltaica per a la ciutadania de Catarroja.

D'aquesta manera, des de principis de 2023, l'Ajuntament ha concedit 26 bonificacions a l'Impost de Construcció, principalment per la instal·lació de plaques solars i obres en el centre històric, i que pretenen incentivar les energies netes i l'aposta pels barris.